stanford-oval/wikipedia huggingface dataset:
อินทรีทอง

| อินทรีทอง |
| --- | --- |

กำกับ: มิตร ชัยบัญชา
เขียนบท: เศก ดุสิต
อำนวยการสร้าง: สมนึก เหมบุตร
นักแสดงนำ: มิตร ชัยบัญชา  เพชรา เชาวราษฎร์  ครรชิต ขวัญประชา  ประจวบ ฤกษ์ยามดี  ชุมพร เทพพิทักษ์  เยาวเรศ นิสากร  พร ไพโรจน์  โขมพัสตร์ อรรยา  สีเทา เพ็ชรเจริญ
ถ่ายภาพ: วิเชียร วีระโชติ
ดนตรีประกอบ: ประเสริฐ จุลเกศ
ผู้จัดจำหน่าย: จินตนาฟิล์ม
วันฉาย: 12 พฤศจิกายน พ.ศ. 2513
ความยาว: 104 นาที
ประเทศ: ประเทศไทย
ภาษา: ภาษาไทย
อินทรีทอง เป็นภาพยนตร์ไทยที่ออกฉายในปี พ.ศ. 2513 ที่สร้างจากบทประพันธ์ของเศก ดุสิต ของสมนึกภาพยนตร์โดย สมนึก เหมบุตร ซึ่งมิตร ชัยบัญชาขอเป็นผู้กำกับการแสดงด้วยตนเองครั้งแรก นำแสดงโดยมิตร ชัยบัญชาและเพชรา เชาวราษฎร์ มิตรรักและหลงใหลในบท อินทรีแดง อย่างมาก ถึงขนาดยอมเสี่ยงเป็นเสี่ยงตาย เพื่อให้งานแสดงออกมาสมจริงสมจัง จนเป็นสาเหตุให้มิตรเสียชีวิต ขณะถ่ายทำฉากอินทรีทองโหนบันไดเชือกเฮลิคอปเตอร์ซึ่งเป็นฉากสุดท้ายในภาพยนตร์เมื่อวันที่ 8 ตุลาคม พ.ศ. 2513 เวลา 16.21 น. ภาพยนตร์เรื่องนี้ฉายครั้งแรกเมื่อวันที่ 12 พฤศจิกายน พ.ศ. 2513 ที่โรงภาพยนตร์เพชรรามา ในระบบฟิล์ม 35 มม. สีอีสต์แมน พากย์เสียงในฟิล์ม
เนื้อเรื่องย่อ

โรม ฤทธิไกร (มิตร ชัยบัญชา) อินทรีแดงตัวจริง ต้องเป็นอินทรีทอง เพื่อตามไล่ล่า ภูวนาท อินทรีแดงตัวปลอม (ครรชิต ขวัญประชา) ที่ออกมาสร้างความสับสนให้กับบ้านเมืองและโรมยังต้องกวาดล้างเหล่าร้ายไผ่แดงที่มีบาคิน (อบ บุญติด) เป็นหัวหน้าโดยมีวาสนา (เพชรา เชาวราษฏร์) เป็นผู้ช่วย และฉากสุดท้ายของเรื่อง วาสนาจะต้องนำเฮลิคอปเตอร์มารับตัวโรมในชุดอินทรีแดง เพื่อแสดงว่า อินทรีแดงตัวจริงยังมีชีวิตอยู่  และนี่คือฉากสุดท้ายในชีวิตของมิตร ชัยบัญชา
อุบัติเหตุ

การถ่ายทำสำเร็จได้ด้วยดีจนถึงฉากสุดท้ายของเรื่อง ถ่ายทำที่หาดดงตาล พัทยาใต้ จังหวัดชลบุรี เมื่อ 8 ตุลาคม พ.ศ. 2513 เวลา 9.00 น. ในเรื่องหลังจากอินทรีแดงปราบผู้ร้ายได้แล้ว จะหนีตำรวจออกจากรังของคนร้าย โดยโหนบันไดเชือกจากเฮลิคอปเตอร์ซึ่งมีวาสนาเป็นผู้ขับ กล้องจะเก็บภาพเฮลิคอปเตอร์พาอินทรีแดงบินลับหายไป
เพื่อความสมจริง และความไม่พร้อมของเสื้อผ้าของนักแสดงแทน มิตรตกลงว่าจะแสดงฉากนี้ด้วยตัวเอง โดยกำหนดการถ่ายทำไว้อย่างละเอียด แต่ด้วยความผิดพลาดทางเทคนิคที่มิตรไม่อาจรู้ได้ เพราะกำลังแสดงอยู่ ปรากฏว่าด้วยแรงกระตุกของเครื่องขณะบินขึ้น โดยที่มิตรไม่ได้เหยียบบนบันได และต้องโหนตัวอยู่กับบันได เครื่องไม่ได้ลงจอดเมื่อผ่านหน้ากล้องแล้ว มิตร พยายามให้สัญญาณด้วยการตบเท้าเข้าหากัน ในขณะที่นักบินมองไม่เห็นความผิดปกติและการให้สัญญาณจากพื้นล่าง ยังบินสูงขึ้นต่อไป และเกิดแรงเหวี่ยงในจังหวะที่เครื่องเลี้ยวกลับ ซึ่งจริงๆแล้วมิตรได้แก้ปัญหาเฉพาะหน้าโดยการใช้ข้อมือซ้ายเกี่ยวพันกับบันไดลิง แต่เนื่องจากเชือกบาดข้อมือจนเกือบขาด มิตรทนความเจ็บไม่ไหว จึงตัดสินใจแกะเชือกที่รัดข้อมือ แล้วปล่อยตัวลงมา โดยตั้งใจว่าจะลงสู่บึงข้างล่างจะได้รอดชีวิต แต่ด้วยที่ว่าลมตีร่างมิตร ทำให้ตกลงมากระแทกกับพื้น ตรงจอมปลวก จากความสูง 300 ฟุต เขาถูกนำส่งโรงพยาบาลสมเด็จพระบรมราชเทวี ณ ศรีราชาด้วย เฮลิคอปเตอร์ดังกล่าวภายใน 5 นาที แต่สายเกินไป จากผลการชันสูตรศพยืนยันว่า เขาเสียชีวิตทันที เพราะร่างกายแหลกเหลวไม่มีชิ้นดี เชือกบาดข้อมือเป็นแผลลึก 2 ซ.ม. ยาว 8 ซ.ม. กระดูกขากรรไกรข้างขวาหัก กระดูกโหนกแก้มซ้ายขวาหัก มีเลือดออกทางหูขวา กระดูกซี่โครงขวาหัก 5 ซี่ กระดูกโคนขาขวาหัก กระดูกต้นคอหัก โดยเสียชีวิตเมื่อเวลาประมาณ 16.13 น.
เกร็ด

แต่ก่อนที่ภาพยนตร์เรื่องนี้จะเข้าฉายในโรงภาพยนตร์ปรากฏว่าการถ่ายทำยังไม่เสร็จสิ้นยังเหลือฉากที่มิตรจะต้องถ่ายทำอีก ทำให้หลังจากวันที่ 8 ตุลาคม ทางทีมงานผู้สร้างคือสมนึกภาพยนตร์จึงได้มอบหมายให้ครรชิต ขวัญประชา พระเอกรุ่นน้องที่รับบทภูวนาทหรืออินทรีแดงตัวปลอมมาสวมชุดอินทรีทองและแสดงแทนในฉากที่เหลือเพื่อเชื่อมกับฉากที่มิตรถ่ายทำไว้แล้ว นอกจากนี้ยังมีชุมพร เทพพิทักษ์ ที่มาสวมชุดอินทรีทองแทนมิตรในฉากที่สู้กับอินทรีแดงตัวปลอมหรือภูวนาทที่รับบทโดยครรชิต โดยฉากนี้เป็นฉากจุดจบของภูวนาทหรืออินทรีแดงตัวปลอม ซึ่งถ่ายทำหลังจากที่มิตรเสียชีวิตไปแล้ว โดยการถ่ายทำฉากที่เหลือใช้วิธีถ่ายจากระยะไกลไม่ให้เห็นหน้าผู้แสดงเป็นอินทรีทองหรือถ้าเป็นฉากที่พูดคุยกันจะถ่ายเจาะเฉพาะหน้าของตัวละครอีกตัวหนึ่ง ขณะที่อินทรีทองจะใช้วิธีถ่ายแบบเบลอ ๆ
แหล่งข้อมูลอื่น

อินทรีทอง ที่อินเทอร์เน็ตมูวีเดตาเบส
การถ่ายทำฉากสุดท้ายของเรื่อง อินทรีทอง
ธานอส

| ธานอส> ข้อมูลการจัดพิมพ์ |
| --- | --- |
ผู้จัดพิมพ์: มาร์เวลคอมิกส์
ปรากฏตัวครั้งแรก: Iron Man #55 ( กุมภาพันธ์ 1973 )
สร้างสรรค์โดย: ไมค์ ฟรีดริช จิม สตาร์ลิน
ข้อมูลในเรื่อง
ชื่อจริง: Dione
นามแฝง: The Mad Titan
สปีชี่ส์: Eternal-Deviant Hybrid
ถิ่นกำเนิด: ดาวไททัน
ความสามารถ:  แข็งแกร่งเหนือมนุษย์  สามารถควบคุมพลังงานในรูปแบบต่าง ๆ ได้ และสามารถปล่อยมันออกไปใส่ฝ่ายตรงข้าม  Telepathy  เทเลไคเนซิส 
ธานอส (Thanos) เป็นตัวละครจากหนังสือการ์ตูนตัวหนึ่งของมาร์เวลคอมิกส์ เป็นที่รู้จักกันดีในฐานะมหาวายร้ายผู้สร้างความปั่นป่วนไปทั่วจักรวาลมาร์เวล ด้วยถุงมือที่รวบรวมอัญมณีอินฟินิตี้ทั้ง 6 เม็ด จนมีพลังเยี่ยงพระเจ้า ในอีเวนท์ ดิ อินฟินิตี้ กอนเล็ท [ต้องการอ้างอิง] และ อินฟินิตี้ วอร์ [ต้องการอ้างอิง]
นอกจากจะเป็นวายร้ายในการ์ตูนแล้ว ธานอสยังเป็นวายร้ายหลักที่ยากจะต่อกรในภาพยนตร์เรื่อง อเวนเจอร์ส: มหาสงครามล้างจักรวาลและอเวนเจอร์ส: เผด็จศึก ที่ต้องต่อสู้กับเหล่าฮีโร่มากกว่า 23 ตัวละคร หลังจากเคยปรากฏตัวมาแล้วในฉากกลางเครดิตของ ดิ อเวนเจอร์ส และ ท้ายเครดิตของ อเวนเจอร์ส: มหาศึกอัลตรอนถล่มโลก รวมถึงในเรื่อง รวมพันธุ์นักสู้พิทักษ์จักรวาล อีกด้วย โดยในฉบับภาพยนตร์แสดงและให้เสียงพากย์โดย จอช โบรลิน (2014-2019) มีแค่ในดิ อเวนเจอร์สเท่านั้นที่ธานอสแสดงโดยเดเมี่ยน พอยเทียร์ ในภาพยนตร์ของอเวนเจอร์ส ธานอสครอบครองถุงมืออินฟินิตี้ กอนเล็ท  ซึ่งมีอัญมณี อินฟินิตี้ สโตน 6 เม็ด แต่ละเม็ดมีความสามารถในการควบคุมสิ่งต่าง ๆ  ต่างกัน ธานอสจึงสามารถลบคนไปถึงครึ่งจักรวาลได้เพียงแค่ดีดนิ้ว
การสร้างตัวละคร

จิม สตาร์ลิน คิดค้นตัวละครนี้ขึ้นมาในระหว่างที่เรียนวิชาจิตวิทยาในมหาวิทยาลัย และได้อิทธิพลมาจากตัวละครวายร้ายของดีซี คอมิกส์อย่าง Darkseid
ในส่วนของชื่อ จิม สตาร์ลิน ได้แรงบันดาลใจมาจากชื่อของเทพปกรณัมกรีกอย่าง ธานาทอส และ อีรอส จนเกิดเป็นคำว่า ธานอส
ประวัติตามท้องเรื่อง > จุดเริ่มต้นการเป็นตัวร้าย

สมัยโบราณกาล ชาว Eternal ได้ทำสงครามกันเองในสิ่งที่ตัวเองยึดมั่นระหว่าง อูรานอส พี่ชายผู้ชอบสงคราม และ โครนอส น้องชายผู้รักสงบ ในที่สุดโครนอสก็เป็นผู้ชนะและได้พบรักกับ ไดอาน่า พวกเขามีบุตรด้วยกัน 2 คน หนึ่งในนั้นก็คือ เอ’ลาร์ส เมื่อเติบโตขึ้นเขาได้เดินทางมายัง ดาวไททัน ดวงจันทร์ของดาวเสาร์ที่นั่นเขาพบกับซากอารยธรรมที่เคยรุ่งเรืองมาก่อน และเขาก็ได้พบกับ ซุย-ซาน สาวชาวไททันผู้รอดชีวิต เขาได้แต่งงานและเริ่มสร้างอารยธรรมบนดาวไททัน ขึ้นใหม่ เอ’ลาร์สจึงได้รับตำแหน่งเป็นผู้นำแห่งชาวไททั่น เวลาผ่านไป เขาและซุยซานได้ให้กำเนิดบุตรชายสองคน คนแรกคือ อีรอส และคนที่สอง คือ ธานอส ทันทีที่ผู้เป็นแม่ได้เห็นหน้าธานอส เธอกลับคลั่งเสียสติ พยายามจะฆ่าลูกเธอ เธอบอกว่านี่ไม่ใช่ลูกของเธอแต่เป็นสัตว์ประหลาด และยังบอกอีกว่าเธอเห็นความตายในดวงตาของเด็กน้อย
ธานอส มียีนส์ที่กลายพันธุ์ทำให้ผิดเขาเป็นสีม่วงและดูแตกต่างจากชาวไททั่นทั่วไป อีกทั้ง ธานอส ยังเป็นหลานของ โครนอส เทพแห่งเวลา ทำให้เขามีสายเลือดของผู้มีพลังสูงส่ง
ถึงแม้ว่า โตมาจะเฉลียวฉลาดและผลการเรียนเป็นเลิศ แต่เพราะหน้าตาที่ผิดแปลกทำให้ เขาทำตัวแปลกแยก ขาดความรัก และอยู่อย่างโดดเดี่ยวเสมอมา แต่ในที่สุดเขาก็มีกลุ่มเพื่อนที่ไม่รังเกียจเขาเพียงเพราะรูปลักษณ์ภายนอก และเพราะการเป็นลูกชายของผู้นำทำให้เขาเป็นที่ชื่นชอบ เป็นที่ยอมรับของผู้คน เขาได้สัมผัสกับความรักและความสุข ไม่นานมีเด็กผู้หญิงคนหนึ่งปรากฏตัวในชีวิตของเขา หญิงปริศนาเข้ามาตีสนิทกับธานอส และให้เขาทำอะไรหลาย ๆ อย่าง เริ่มจากการที่พาให้เขาและเพื่อน ๆ ของเขาไปที่ถ้ำแห่งหนึ่งที่เธอบอกว่าเป็นที่สวยงามและสงบสุข เมื่อไปถึงถ้ำก็ถล่มลงมา ธานอสรอด แต่เพื่อน ๆ ของเขากลายเป็นอาหารของกิ้งก่ายักษ์ไปจนหมด แม้เรื่องที่เกิดขึ้นจะเป็นอุบัติเหตุแต่ผู้คนบนดาวต่างซุบซิบนินทากล่าวหาว่าเป็นฝีมือของเขา เรื่องนี้ทำให้เขากลับมาโดดเดี่ยวอีกครั้ง แต่เขาก็ยังคงมีเด็กสาวอยู่เคียงข้างเสมอ และเธอยังชักจูงให้ ธานอสทำในสิ่งที่เขาไม่อยากทำและไม่คิดอยากจะทำนั่นก็คือ การฆ่า เริ่มจากการฆ่าสัตว์ตัวเล็ก ๆ และเริ่มใหญ่ขึ้นจนไปถึงการฆ่าคน เขายอมรับกับเด็กสาวว่าตัวเขานั่น เริ่มชอบการฆ่าซะแล้วและยังเกิดความรู้สึกรักใคร่ในตัวสาวปริศนา แต่เขาก็ถูกปฏิเสธอย่างไร้เยื้อใยด้วยเหตุผลที่ว่า ความรักเป็นเรื่องของคนอ่อนแอและธานอสยังไม่ยอมรับในตัวเองด้วยซ้ำเขาจึงยิ่งไม่คู่ควรกับความรัก ธานอสจึงตัดสินใจฆ่า แม่ของเขาเพื่อปลดพันธนาการตัวเอง โดยคำยุยงของหญิงสาวปริศนา
ภายหลังเค้าได้รู้ว่าหญิงสาวคนนั้นคือ DEATH (เดธ) หรือผู้ดูแลความตายของสิ่งมีชีวิตนั่นเอง[ต้องการอ้างอิง]
ประวัติตามท้องเรื่อง > จุดเริ่มต้นอินฟินิตี้ วอร์

เดธได้บอกกับธานอส ว่าชายที่คู่ควรกับเธอนั้นคือ ชายทีมีพลังสูงส่งดุจพระเจ้าเท่านั้น จึงทำให้ธานอสเริ่มออกตามหา อินฟินิตี้ สโตน ทั้ง 6 จนครบ  ทำให้เค้าได้พลังที่ไม่มีใครเทียบได้ แต่ทว่า เดธก็ยังไม่สนใจในตัวเขาอยู่ดี ไม่ว่าเค้าจะทำยังไงก็ตาม เขาจึงโกรธจัด จัดการ “ดีดนิ้ว” เพียงครั้งเดียว ด้วยพลังแห่งอัญมณีทำให้คนตายไปครึ่งจักรวาล การดีดนิ้วในครั้งนี้จึงทำให้ เหล่าฮีโร่มาร์เวลต้องมาหยุดเขา จนเกิดเป็น อินฟินิตี้ วอร์ ธานอสครอบครองอัญมณี 6 เม็ด คือ
Mind Stone (มณีจิตใจ) มีพลังที่สามารถควบคุมจิตใจคนได้
Reality Stone (มณีความเป็นจริง) สามารถเปลี่ยนแปลงความจริงได้ตามที่ผู้ครอบครองปรารถนา
Power Stone (มณีพลัง) สามารถเพิ่มพลังให้กับผู้ใช้ตามที่ใจต้องการ
Space Stone (มณีอวกาศ) สามารถพาผู้ถือครองไปยังที่ใดก็ได้ในจักรวาล
Soul Stone (มณีวิญญาณ) สามารถควบคุมความตาย และยังสามารถขโมยพลังของผู้อื่นมาเป็นของตนได้
Time Stone (มณีเวลา) สามารถควบคุมเวลาทั้งอดีต ปัจจุบัน และอนาคตได้
ในฉบับภาพยนตร์ธานอสได้ล้างเผ่าพันธ์ต่างๆไปครึ่งนึงด้วยเหตุผลเพื่อความสมดุลของจักรวาลเพราะไททั่นล่มสลายเพราะประชากรล้นดาวธานอสจึงใช้เป็นข้ออ้างในการล้างพันธ์ครึ่งจักรวาลโดยไม่สนใจว่าใครจะหยุดเขา เขาออกตามหา อินฟินิตี้ สโตน ทั้ง 6 จนครบและดีดนิ้วเพียงครั้งเดียว ด้วยพลังแห่งอัญมณีทำให้คนตายไปครึ่งจักรวาล โดยมีฮีโร่มาขัดขวางแต่ก็ทำอะไรเขาไม่ได้เลย หลังดีดนิ้วเขาวาร์ปหายเข้าประตูมิติและไปทำฟาร์มที่ดาวดวงหนึ่ง และใช้พลังของมณีทำลายตัวเอง
ประวัติตามท้องเรื่อง > จุดจบ

ภาพยนตร์ อเวนเจอร์ส : เผด็จศึก หลังธานอสเปิดใช้งานถุงมืออินฟินิตีสำเร็จทำให้คนตายไปครึ่งจักรวาลทีมอเวนเจอร์สที่ยังเหลือ ได้แก่นาตาชา โรมานอฟ, บรูซ แบนเนอร์, สตีฟ โรเจอร์ส, ร็อกเก็ต, ธอร์ และเจมส์ โรดส์ สมาชิกในทีมวางแผนขโมยมณีอินฟินิตีคืนจากธานอสเพื่อใช้หินนั้นย้อนการกระทำของเขา และเดินทางไปยังดาวที่อยู่ของธานอสในปัจจุบัน แต่ก็พบว่าธานอสได้ใช้พลังของมณีทำลายตัวเองเพื่อไม่ให้มีใครนำไปใช้ได้อีก ธอร์บันดาลโทสะใช้ขวานบั่นศีรษะของธานอสจนสิ้นชีวิต
ย้อนกลับไปในปี 2014 เนบิวลาและโรดส์ จากปี 2023 ชิงมณีแห่งพลังมาก่อนที่ปีเตอร์ ควิลล์จะได้ไป โรดส์กลับสู่ปัจจุบันพร้อมกับมณีแห่งพลัง แต่ความทรงจำในอุปกรณ์ไซเบอร์เนติกส์ของเนบิวลาจากยุคปัจจุบันเกิดแปรปรวนเข้ากับสัญญาณของเนบิวลาจากช่วงเวลานั้น ธานอสใช้การเชื่อมต่อนี้เข้าถึงความทรงจำของเนบิวลาและได้เห็นแผนของอเวนเจอร์สในอนาคต จึงให้เนบิวลาร่างอดีตปลอมตัวเป็นเนบิวลาในอนาคตและเดินทางกลับปัจจุบันในฐานะของสายลับทำให้เนบิวลาจากอดีตที่แฝงตัวมาได้เดินเครื่องไทม์แมชชีน เรียกกองทัพของธานอสให้ปรากฏขึ้นในช่วงเวลาปัจจุบัน และทำลายฐานทัพอเวนเจอร์สจนพินาศย่อยยับ สตีฟ โรเจอร์ส,โทนี่ สตาร์ก และธอร์เข้าต่อสู้กับธานอส แต่ทั้งสามก็พลาดท่าโดนธานอสเล่นงานจนเสียท่า แม้โรเจอร์สจะพิสูจน์ว่าตนเองคู่ควรกับค้อนมโยเนียร์และใช้มันสู้กับธานอสได้แล้วก็ตามแต่ก็แลกกับโดนเล่นงานจนโล่แตก ตอนนั้นเองที่โรเจอร์สได้รับการติดต่อจากแซม วิลสัน และสมาชิกฮีโร่คนอื่น ๆ ที่เหลือก็ปรากฏตัวขึ้นจากการเปิดประตูมิติโดยดร.สเตรนจ์ รวมทั้งผู้ใช้เวทมนตร์คนอื่น ๆ ในโลก รวมทั้งกองทัพจากแอสการ์ด และทีมผู้พิทักษ์จักรวาลต่าง ๆ ด้วย ทั้งหมดเข้าต่ออมกับพยายามนำมณีอินฟินิตีกลับคืนสู่อดีต แต่ธานอสแย่งถุงมือมาได้ และพยายามจะดีดนิ้วอีกครั้ง คราวนี้เพื่อทำลายทั้งจักรวาล แต่สตาร์กแย่งมณีทั้งหมดมาได้ในขณะตะลุมบอนกัน และใช้พลังของมณีทั้งหมดทำให้ธานอสและกองทัพสลายไป พลังมหาศาลจากการดีดนิ้วสนั่นราวธานอสโดนบั่นศีรษะอีกครั้งเพราะถูกสะท้อนกลับมาราวกฏแห่งกรรมและถูกสังหารอย่างถาวรโดยการสลายเป็นเถ้าธุลี และไม่สามารถฟื้นคืนชีพจากการดีดนิ้วกลับมาได้อีก และผลจากการสังหารธานอสเองทำให้สตาร์คต้องเสียชีวิตลงจากพลังงานมหาศาลที่มณีปล่อยออกมา
กิจกรรมเฉลิมพระเกียรติฉลองสิริราชสมบัติครบ 60 ปี

กิจกรรมเฉลิมพระเกียรติ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร รัชกาลที่ ๙ เนื่องในโอกาส การจัดงานฉลองสิริราชสมบัติครบ 60 ปี พุทธศักราช 2549 จัดขึ้นโดย รัฐบาล และ ภาคเอกชน โดยตลอดปีมหามงคล พ.ศ. 2549
กระบวนเรือพระราชพิธี และ การแสดงในบริเวณแม่น้ำเจ้าพระยา

การแสดงเห่เรือ และ ขบวนเรือพระราชพิธี ในงานฉลองสิริราชสมบัติครบ 60 ปี วันที่ 12 มิถุนายน ประกอบกับการแสดงน้ำพุ ของ บริษัท เจ เอส แอล จำกัด ซึ่งเป็นการเปิดน้ำพุ ความยาว 140 เมตร บริเวณ ท่าราชวรดิฐ และ การฉาย ตราสัญลักษณ์งานฉลองสิริราชสมบัติ ครบ 60 ปี บนจอม่านน้ำ เปิดฉายในเวลาค่ำ วันที่ 12 มิถุนายน เวลา 17.00-17.20 น.
เวลา 17.00 น.- ในพิธีจัดขบวนแห่เรือพระราชพิธี "ขบวนพยุหยาตรา" กทม.ร่วมจัดให้มีมีการปล่อยกระทงสาย 18 ลำ ประกอบด้วยกระทงสาย 60,000 ใบ และกระทงนำ 2 ใบ จุดพลุและดอกไม้ไฟ 20,000 ชุด บริเวณท่าราชวรดิฐ สะพานพระราม 8 และสะพานพระพุทธยอดฟ้า
การแสดงพลุเฉลิมพระเกียรติ

การแสดงพลุเฉลิมพระเกียรติ โดยหน่วยงานหลายหน่วยงาน ทั้งไทยและต่างประเทศ ร่วมกับ มูลนิธิเอกชนพัฒนาภูมิภาค บริษัทห้างร้านต่างๆ ในสถานที่ 4 แห่ง ในวันที่ 9-11 และ 17 มิถุนายน ได้แก่
9 มิถุนายน - สวนน้ำบริเวณสวนเบญจกิติ (ใกล้ศูนย์การประชุมแห่งชาติสิริกิติ์) มีการแสดงพลุและดอกไม้ไฟ ประกอบการบรรเลงเพลงของวงออร์เคสตรา การแสดงแสงสีบนม่านน้ำ เพื่อเป็นการร่วมเฉลิมฉลอง โดยการสนับสนุนจาก สถานเอกอัครราชทูตสาธารณรัฐประชาชนจีนประจำประเทศไทย
10 มิถุนายน - บริเวณแม่น้ำเจ้าพระยาช่วงสะพานพระพุทธยอดฟ้าถึงสะพานสมเด็จพระปิ่นเกล้า โดยการสนับสนุนจาก สถานเอกอัครราชทูตญี่ปุ่นประจำประเทศไทย
11 มิถุนายน - บริเวณสนามม้านางเลิ้ง เป็นพลุที่มีลักษณะพิเศษจากศิลปินดอกไม้ไฟที่ชนะรางวัลจากญี่ปุ่น สนับสนุนโดยบริษัทไซโก้ พลุที่น่าสนใจ เช่น พลุตัวเลข 60 และ 60, รูปหน้ายิ้ม, รูปแมว เป็นต้น
17 มิถุนายน - บริเวณริมทะเลสาบ ภายในเมืองทองธานี กองทัพไทย จัดแสดงเป็นมัลติมีเดีย ประกอบการแสดงพลุ ในงาน “ดวงประทีปแห่งความหวังและความจงรักภักดี” (The Light of Hope and Loyalty) โดยมีการแสดงคอนเสิร์ตเพลงพระราชนิพนธ์จาก 3 เหล่าทัพ
กิจกรรมสมโภช โดย กรุงเทพมหานคร

การจัดทำซุ้มเฉลิมพระเกียรติ และไฟประดับ บนถนนราชดำเนิน จำนวน 31 จุด ประกอบด้วย มงคล8, พระบรมฉายาลักษณ์, พระมหาชนก, มหาจักรี, พญานาค, นพรัตน์ และตราสัญลักษณ์ โดยซุ้มเฉลิมพระเกียรติจะติดตั้งตลอดปีมหามงคล 2549นี้  เก็บถาวร 2006-06-13 ที่ เวย์แบ็กแมชชีน,เว็บไซต์การท่องเที่ยว กทม. เก็บถาวร 2006-08-24 ที่ เวย์แบ็กแมชชีน
กิจกรรม มหรสพสมโภช ชุด"มหานครใต้ร่มพระบารมี" ระหว่างวันที่ 9-12 มิถุนายน บริเวณถนนราชดำเนิน ท้องสนามหลวง สวนสาธารณะและ ศูนย์เยาวชน 16 แห่ง ทั่วกรุงเทพฯ จัดโดย กทม. มีรายละเอียดดังนี้
9-12 มิถุนายน - กิจกรรมบันเทิง มหรสพสมโภช ที่ท้องสนามหลวง สวนสาธารณะ ได้แก่ สวนลุมพินี อุทยานเบญจสิริ สวนสันติชัยปราการ สวนรมณีนาถ สวนรถไฟ สวนจตุจักร สวนสันติภาพ สวนเสรีไทย สวนหนองจอก สวนพระนคร สวนธนบุรีรมย์ สวนรมณีย์ทุ่งสีกัน สวนทวีวนารมย์ (สนามหลวง 2) และสวนเฉลิมพระเกียรติ 6 รอบ และ ศูนย์เยาวชน ได้แก่ ศูนย์เยาวชนพระราม 8 ศูนย์เยาวชนพระราม 9 มีการแสดงดนตรีลูกทุ่ง ลูกกรุง สตริง แจ๊ซ คันทรี และ แสงสีเสียง
เวลา 18.30-20.00 น. จำลองถนนราชดำเนินตลอดทั้งสาย เป็นถนน "มหานครแห่งวัฒนธรรมทอง" และ "ถนนดนตรี" (Music Avenue) มีการแสดงนางฟ้า-เทวดา ประกอบดนตรี บริเวณริมถนนราชดำเนิน ตั้งแต่อนุสาวรีย์ประชาธิปไตย-ลานพลับพลามหาเจษฎาบดินทร์ การแสดงออเคสตราดนตรีไทย
เวลา 20.00-20.45 น. ชมการแสดงน้ำพุเฉลิมพระเกียรติฯ บริเวณอนุสาวรีย์ประชาธิปไตย
9-11 มิถุนายน เวลา 21.00-21.45 น. - มีการแสดงแสง สี เสียง เทคนิคนฤมิตกลางแจ้งยิ่งใหญ่ เรื่อง "มหานครใต้ร่มพระบารมี เฉลิมฉลองทรงครองสิริราชสมบัติ ครบ 60 ปี" โดยเนรมิตลานพลับพลามหาเจษฎาบดินทร์ และ โลหะปราสาท เป็นฉากงดงาม ด้วยเทคนิคเลเซอร์ พลุพะเนียง ม่านน้ำตก เวทีไฮโดรลิก สูงเกือบ 10 เมตร ใช้นักแสดงถึง 400 คน แบ่งการแสดงออกเป็น 6 องก์ คือ อลังการมหานครจักรีวงศ์ สักการะ องค์บูรพกษัตรา พระบรมราชาภิเษกอเนกภิรมย์สมโภชรัตนโกสินทร์ พระปรมินทร์ปิ่นนครา และพระบารมี 60 ปี ครองราชย์ประชาราษฎร์ปลื้มปีตินิรันดร์กาล
กิจกรรมอื่นๆ

มหกรรมพืชสวนโลกเฉลิมพระเกียรติฯ ราชพฤกษ์ 2549" เป็นงานจัดแสดงไม้ดอกไม้ประดับ ที่ จังหวัดเชียงใหม่ และเป็นหนึ่งในโครงการ Thailand Grand Invitation ของ การท่องเที่ยวแห่งประเทศไทย
เนื่องในวโรกาสมหามงคล ฉลองสิริราชสมบัติครบ 60 ปีนี้ ประภาส ชลศรานนท์ได้ร่วมกับ บมจ.เวิร์คพอยท์ และ เครือซิเมนต์ไทย จัดทำ สารคดีดนตรีเล่าเรื่อง ชื่อ "น้ำคือชีวิต" เป็นการถ่ายทอด พระราชกรณียกิจ ของ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในเรื่องของ "น้ำ" ให้พสกนิกรชาวไทยทั่วประเทศ ได้เห็น และตระหนักถึง สิ่งที่ทรงทำ เกี่ยวกับ เรื่องของ "น้ำ" มาโดยตลอด เพื่อออกอากาศ ทุกวันอาทิตย์ ตลอดเดือน ธันวาคม พ.ศ. 2549 เริ่มตั้งแต่ วันอาทิตย์ที่ 3 ธันวาคม ทาง สถานีวิทยุโทรทัศน์กองทัพบกช่อง 5 เวลา 16.30 น. และทาง เนชั่น แชนแนล ไททีวี ช่อง 1 ทุกวันจันทร์ เวลา 18.30 น.
อัลบั้มดนตรีชุด H.M. Blues เป็นการขับร้องและบรรเลงเพลงพระราชนิพนธ์ โดยกลุ่มศิลปินของไทย
อัลบั้มดนตรี และคอนเสิร์ต ชุด The Jazz King โดยศิลปินแจ๊สในเครือบริษัทโซนี บีจีเอ็ม ได้แก่ ลาร์รี่ คาร์ลตันและแขกรับเชิญร่วมอัญเชิญบทเพลงพระราชนิพนธ์ 9 เพลง ในพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และลาร์รี่ได้แต่งเพลง celebration เพื่อร่วมสำนึกในพระมหากรุณาธิคุณ และ พระอัฉริยภาพทางดนตรีของพระองค์ ในวโรกาสที่พระองค์ครองราชย์ 60 ปี และเฉลิมพระชนม์ 80 พรรษา คอนเสิร์ต The Jazz King จัดโดยมูลนิธิโครงการหลวง ร่วมกับ สโมสรโรตารี กรุงเทพ ในวันอาทิตย์ที่ 28 มกราคม 2550 ที่ บีอีซี-เทโร ฮอลล์ สวนลุมไนท์บาซาร์
แหล่งข้อมูลอื่น

งานฉลองสิริราชสมบัติครบ 60 ปี
นิทรรศการเฉลิมพระเกียรติ ฉลองสิริราชสมบัติครบ 60 ปี เก็บถาวร 2006-06-15 ที่ เวย์แบ็กแมชชีน
เว็บไซต์ศูนย์ท่องเที่ยว กทม. เก็บถาวร 2006-06-13 ที่ เวย์แบ็กแมชชีน
เว็บไซต์งานราชพฤกษ์ 2549 เก็บถาวร 2006-06-15 ที่ เวย์แบ็กแมชชีน
เว็บไซต์ SonyBMG เก็บถาวร 2007-09-27 ที่ เวย์แบ็กแมชชีน
แหล่งข้อมูลอื่น > ข่าว

ข่าวรัฐบาล[ลิงก์เสีย] รัฐบาลเตรียมจัดงานนิทรรศการเฉลิมพระเกียรติฯ ฉลองสิริราชสมบัติครบ 60 ปี
ข่าวจากหนังสือพิมพ์มติชนรายวัน[ลิงก์เสีย] ฟ้ากรุงเทพฯสว่างไสว "พลุ 20,000 นัด" ผสานออเคสตราฉลอง 60 ปีครองราชย์
ข่าวจากหนังสือพิมพ์มติชนรายวัน[ลิงก์เสีย] โปรแกรมมหรสพสมโภช ชุด "มหานครใต้ร่มพระบารมี"
บุญรื่น ศรีธเรศ

| บุญรื่น ศรีธเรศม> ป.ช., ม.ว.ม. |
| --- | --- |

รัฐมนตรีช่วยว่าการกระทรวงศึกษาธิการ
ดำรงตำแหน่ง 9 สิงหาคม พ.ศ. 2554 – 18 มกราคม พ.ศ. 2555
นายกรัฐมนตรี: ยิ่งลักษณ์ ชินวัตร
ก่อนหน้า: นริศรา ชวาลตันพิพัทธ์
ถัดไป: ศักดา คงเพชร
 
ข้อมูลส่วนบุคคล
เกิด: บุญรื่น มัธยมนันทน์ 10 ตุลาคม พ.ศ. 2486 (81 ปี) อำเภอเมืองกาฬสินธุ์ จังหวัดกาฬสินธุ์ ประเทศไทย
พรรคการเมือง: ความหวังใหม่ (2534–2543) ไทยรักไทย (2543–2550) พลังประชาชน (2550–2551) เพื่อไทย (2551–ปัจจุบัน)
คู่สมรส: สังข์ทอง ศรีธเรศ

บุญรื่น ศรีธเรศ (เกิด 10 ตุลาคม พ.ศ. 2486) อดีตสมาชิกสภาผู้แทนราษฎรจังหวัดกาฬสินธุ์ 5 สมัย สังกัดพรรคเพื่อไทย และอดีตรัฐมนตรีช่วยว่าการกระทรวงศึกษาธิการ ในรัฐบาลยิ่งลักษณ์ ชินวัตร
ประวัติ

บุญรื่น ซึ่งเป็นสกุลสืบสายมาจากหลวงประเวทย์อุธรณ์ขันธ์ (ลี มัธยมนันทน์) นายอำเภอกุฉินารายณ์คนแรก เกิดเมื่อวันที่ 10 ตุลาคม พ.ศ. 2486 ที่ตำบลไผ่ อำเภอเมืองกาฬสินธุ์ จังหวัดกาฬสินธุ์ ด้านครอบครัวสมรสกับ นายสังข์ทอง ศรีธเรศ อดีตรัฐมนตรีช่วยว่าการกระทรวงศึกษาธิการ มีบุตร 3 คน คือ นายอัศวิน ศรีธเรศ (เสียชีวิต) นายทินพล ศรีธเรศ และผู้ช่วยศาสตราจารย์ ดร. นิภารัตน์ ศรีธเรศ
สำเร็จการศึกษาชั้นประกาศนียบัตรวิชาการศึกษา (ป.กศ.) และปริญญาตรี ครุศาสตรบัณฑิต จากวิทยาลัยครูมหาสารคาม และสำเร็จการศึกษาประกาศนียบัตรการเมืองการปกครองของผู้บริหารระดับสูง จากสถาบันพระปกเกล้า เมื่อปี พ.ศ. 2545 และระดับปริญญาโท สาขาวิชารัฐศาสตร์ จากมหาวิทยาลัยสุโขทัยธรรมาธิราช
การทำงาน

บุญรื่น เคยรับราชการครู ต่อมาได้เข้าสู่งานการเมือง เป็นสมาชิกสภาผู้แทนราษฎรจังหวัดกาฬสินธุ์ ในการเลือกตั้ง พ.ศ. 2544 (เขต 5) เป็นครั้งแรก ในสังกัดพรรคไทยรักไทย ต่อมาได้รับเลือกตั้งอีกในการเลือกตั้ง พ.ศ. 2548, พ.ศ. 2550 และการเลือกตั้ง พ.ศ. 2554 และยังได้รับแต่งตั้งเป็นรัฐมนตรีช่วยว่าการกระทรวงศึกษาธิการ ในรัฐบาลนางสาวยิ่งลักษณ์ ชินวัตร ดูแลรับผิดชอบการศึกษาในพื้นที่ภาคตะวันออกเฉียงเหนือ และถูกปรับออกจาตำแหน่งในเดือนมกราคม พ.ศ. 2555
บุญรื่น เป็นผู้มีบทบาทในการดำเนินการจัดตั้งมหาวิทยาลัยกาฬสินธุ์ ซึ่งมีการเสนอจัดตั้งขึ้นในปี พ.ศ. 2554  และวันที่ 8 กันยายน 2558 ราชกิจจานุเบกษาได้เผยแพร่ "พระราชบัญญัติมหาวิทยาลัยกาฬสินธุ์ พ.ศ. 2558" มีผลให้มหาวิทยาลัยราชภัฎกาฬสินธุ์และมหาวิทยาลัยเทคโนโลยีราชมงคลอีสาน วิทยาเขตกาฬสินธุ์ สิ้นสุดสถานะความเป็นสถาบันอุดมศึกษาในวันถัดจากวันที่ประกาศราชกิจจานุเบกษา และเป็นการจัดตั้งมหาวิทยาลัยกาฬสินธุ์ขึ้นในวันเดียวกัน
การทำงาน > สมาชิกสภาผู้แทนราษฎร

บุญรื่น ศรีธเรศ ได้รับการเลือกตั้งเป็นสมาชิกสภาผู้แทนราษฎรมาแล้ว 5 สมัย คือ
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2544 จังหวัดกาฬสินธุ์ สังกัดพรรคไทยรักไทย
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2548 จังหวัดกาฬสินธุ์ สังกัดพรรคไทยรักไทย
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 จังหวัดกาฬสินธุ์ สังกัดพรรคพลังประชาชน → พรรคเพื่อไทย
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 จังหวัดกาฬสินธุ์ สังกัดพรรคเพื่อไทย
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 จังหวัดกาฬสินธุ์ สังกัดพรรคเพื่อไทย
เครื่องราชอิสริยาภรณ์

พ.ศ. 2547 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2544 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
สำเพ็ง

ตลาดสำเพ็งในปัจจุบัน
แผนที่ของเขตสัมพันธวงศ์ (สำเพ็งปรากฏอยู่ในชื่อ Wanit 1 Road  หรือ Sampheng Road ซึ่งเริ่มมาจากย่านตลาดน้อย ในขณะที่ส่วนที่เป็นย่านการค้าที่คึกคัก จะเริ่มต้นจากบริเวณถนนราชวงศ์ไปจนสิ้นสุดที่ฝั่งถนนจักรเพชร ในเขตพระนคร)
สำเพ็ง หรือ สามเพ็ง (อักษรโรมัน: Sampheng) เป็นย่านการค้าแห่งหนึ่งในกรุงเทพมหานคร ตั้งอยู่ในแขวงจักรวรรดิ เขตสัมพันธวงศ์ อยู่ใกล้กับย่านเยาวราช, ถนนราชวงศ์
และต่อเนื่องไปถึงสะพานหัน, พาหุรัดและวังบูรพา ในพื้นที่แขวงวังบูรพาภิรมย์ เขตพระนคร ทั้งนี้สำเพ็งในปัจจุบัน รู้จักกันดีในชื่ออย่างเป็นทางการว่า ซอยวานิช 1 และในช่วงระหว่างสะพานหันถึงถนนจักรวรรดิเรียกว่า ตรอกหัวเม็ด
นิรุกติศาสตร์

ที่มาของชื่อ "สำเพ็ง" นั้นไม่มีใครทราบว่ามาจากคำว่าอะไร ได้มีผู้สันนิษฐานไปต่าง ๆ นานา บ้างก็ว่ามาจากคำว่า "สามแพร่ง", "สามแผ่น" ซึ่งแผ่นย่อมาจากแผ่นดิน, "ลำเพ็ง" ซึ่งเป็นชื่อพืช, "สามปลื้ม" ซึ่งเป็นชื่อวัด, หรือมาคำจีนแต้จิ๋วว่า "ซำเพ้ง" (三平 sam1 pêng5; จีนกลาง: sān píng) แปลตรงตัวได้ว่า "ศานติทั้งสาม"
ในทัศนะของสุจิตต์ วงษ์เทศ นักประวัติศาสตร์เชื่อว่าคำว่า "สำเพ็ง" เป็นภาษามอญที่แปลว่า "เจ้าขุนมูลนาย" จึงเป็นไปได้ว่าที่นี่เป็นแหล่งอยู่อาศัยของชาวมอญมาก่อน ที่ชาวจีนจะย้ายเข้ามาอยู่ ส่วนจิตร ภูมิศักดิ์เห็นว่าเป็นมาจากภาษาเขมร "ซำเปียะลี" (សម្ពលី) แปลว่า แม่สื่อ, แม่เล้า ขุนวิจิตรมาตรา (สง่า กาญจนาคพันธุ์) ได้เสนอไว้ว่า อาจจะมาจากชื่อคน "เพ็ง" 3 คนที่อาศัยอยู่ในบริเวณนี้ เพียงเท่านั้น
ประวัติ

สำเพ็งเริ่มต้นจากที่พระบาทสมเด็จพระพุทธยอดฟ้าจุฬาโลกมหาราช องค์ปฐมกษัตริย์แห่งราชวงศ์จักรี ผู้ทรงสถาปนาสร้างกรุงรัตนโกสินทร์ขึ้นที่ฝั่งขวาของแม่น้ำเจ้าพระยา ให้เป็นราชธานีแห่งใหม่แทนที่กรุงธนบุรี ในปี พ.ศ 2325  โดยมีพระบรมมหาราชวังตั้งขึ้นในพื้นที่ ๆ แต่เดิมเป็นที่ตั้งของชุมชนชาวจีน และโปรดให้ย้ายชุมชนชาวจีนออกไปตั้งถิ่นฐานใหม่นอกประตูพระนครทางทิศตะวันออกเฉียงใต้ ขนานไปกับลำน้ำเจ้าพระยา ตั้งแต่คลองวัดสามปลื้ม (วัดจักรวรรดิราชาวาส) ไปจนถึงคลองสามเพ็ง หรือสำเพ็ง
ในรัชสมัยพระบาทสมเด็จพระนั่งเกล้าเจ้าอยู่หัว กิจการค้าของชาวจีนที่ได้ตั้งถิ่นฐานอยู่ในย่านสำเพ็งเติบโตขึ้นเป็นลำดับ ชาวตะวันตกที่เข้ามาติดต่อการค้ากับสยามประเทศ เรียกขานย่านสำเพ็งว่า "ตลาดจีน" หรือ "Chinese Bazaar" ในบันทึกของมิชชันนารีที่ได้เข้ามาเยี่ยมดูย่านสำเพ็งในปี พ.ศ. 2378 ระบุความไว้ตอนหนึ่งว่า "ตลาดทั้งหมดดูแล้วน่าจะเรียกว่า "เมืองการค้า" (trading town) มากกว่า ที่นี่มีร้านค้ามากมายหลากหลาย ตั้งอยู่บนสองฝั่งฟากถนนยาวราว 2 ไมล์ แต่ด้วยเหตุที่ร้านค้าต่าง ๆ ตั้งอยู่ปะปนกัน เดินเพียงไม่กี่หลาก็สามารถหาซื้อสินค้าประเภทต่าง ๆ ได้ครบตามที่ต้องการ"
และในสมัยนั้น สำเพ็งเต็มไปด้วยร้านค้าตลอดจนซ่องโสเภณีและโรงฝิ่นที่ปลูกติดกันจนแน่นขนัด หลังคาของแต่ละหลังเกยซึ่งกันและกัน ก่อให้เกิดเพลิงไหม้บ่อย ๆ  จนมีคำเปรียบเปรยว่าที่นี่ "ไก่บินไม่ตกพื้น" สุนทรภู่รจนาว่า "ถึงสำเพ็งเก๋งตั้งริมฝั่งน้ำ แพประจำยอดเรียงเคียงขนาน มีซุ้มซอกตรอกนางจ้างประจาน ยังสำราญร้องขับไม่หลับลง" (นิราศเมืองแกลง) คำว่า "อีสำเพ็ง" กลายเป็นคำด่าผู้หญิงที่หมายถึง โสเภณี
ปัจจุบัน สำเพ็งเป็นย่านการค้าที่คึกคักมากที่สุดแห่งหนึ่งของกรุงเทพมหานคร โดยเปิดขายตั้งแต่เวลา 08:00 ถึง 17:00 น. ในเวลากลางวัน และยังในเวลากลางคืนตั้งแต่เวลา 23:00 น. จนล่วงเข้าสู่วันใหม่ในเวลา  01:00 หรือจนถึง 06:00 น. ในยามเช้า โดยสินค้าที่นิยมขาย ได้แก่ กิฟต์ช้อป, เครื่องประดับตกแต่งเสื้อผ้า, เสื้อผ้าแฟชั่น, หมวก, นาฬิกา, ตุ๊กตาหรือของเล่นเด็ก รวมถึงอาหารด้วย เป็นต้น โดยมีทั้งขายปลีกและขายส่ง
แหล่งข้อมูลอื่น

แผนที่และภาพถ่ายทางอากาศของ สำเพ็ง
ภาพถ่ายดาวเทียมจากวิกิแมเปีย หรือกูเกิลแมปส์
แผนที่จากลองดูแมป หรือเฮียวีโก
ภาพถ่ายทางอากาศจากเทอร์ราเซิร์ฟเวอร์
13°44′34″N 100°30′15″E﻿ / ﻿13.742869°N 100.504253°E﻿ / 13.742869; 100.504253